ભોગીલાલ પોતાની ડ્યુટી ઉપર હતો. બસ ભરચક્ક હતી. એક જાડા બહેન બસમાં ચડ્યા અને ડાબી અને જમણી બંને દિશામાં ખાલી સીટ શોધવા માટે નજર દોડાવી, પરંતુ નિરાશા સાંપડી. આખી બસમાં એક પણ સીટ ખાલી નહોતી. એ બહેનની પાછળ એમનો પતિ ઊભો હતો, પરંતુ પત્ની અસામાન્ય જાડી અને પુુરુષ અસામાન્ય દૂબળો હતો. ટૂંકમાં કહેવું હોય તો કજોડું હતું. એકવાર એક જિજ્ઞાસુએ મને સવાલ કર્યો હતો કે કજોડું કોને કહેવાય? મેં રમૂજ ખાતર જવાબ આપ્યો કે જેને જોઈને જોડું મારવાનું મન થાય એને કજોડું કહેવાય.